የሕገወጥ መሳሪያዎች ዝውውር በስፋት መታየቱ ተገለጸ
የፌዴራል ፖሊስ ኮሚሽን ኮሚሽነር ጄኔራል አሰፋ አቢዮ በአስቸኳይ ጊዜ አዋጁ ወቅት የሕገወጥ መሳሪያዎች ዝውውር በስፋት እንደታየ አስታወቁ፡፡ ኮሚሽነሩ ዛሬ መጋቢት 8 ቀን 2010 ዓ.ም. በሰጡት ጋዜጣዊ መግለጫ የአስቸኳይ ጊዜ ኮማንድ ፖስት ዝውውሩን ለመቆጣጠር ባደረገው ጥረት በርካታ መሳሪያዎችን መያዝ መቻሉን ገልጸው፣ የሕገወጥ የመሳሪያዎች ዝውውር ግን ሙሉ በሙሉ ቆሟል ለማለት እንደማይቻል አስታውቀዋል፡፡የአስቸኳይ ጊዜ አዋጁ ከታወጀ ጊዜ አንስቶ በአገሪቱ አንጻራዊ ሰላምና መረጋጋት እንደታየ የገለጹት ኮሚሽነሩ፣ ከሞያሌ ወደ ኬንያ የተሰደዱ ሰዎች ቁጥር ከሰባት እስከ ስምንት ሺሕ እንደሆነና ስደተኞቹን ወደቀዬያቸው ለመመለስ መንግሥት ጥረት እያደረገ እንደሚገኝም ገልጸዋል፡፡ኮሚሽነሩ አክለውም እጅግ ጥቂት የሆኑ የመንግሥት የሥራ ኃላፊዎች ከፀጥታ ጋር በተገናኘ ታስረው እንደነበርና የተወሰኑት ከእስር እንደተፈቱ ተናግረዋል፡፡